# NORMATIVA DE LA II FIRA D’ACTIVITATS EXTRAESCOLARS 2019

1. **Preàmbul:**

Castellar del Vallès compta amb un ventall ampli d’entitats i empreses de l’àmbit del lleure, de l’esport i de la cultura que dissenyen, gestionen i realitzen activitats d’educació en el lleure fora de l’horari escolar, a través de la promoció esportiva, de l’activitat lúdica, sociocultural i artística i de l’aprenentatge en un marc d’acció planificat i amb l’objectiu de fer gaudir als infants i adolescents d’un temps de lleure amb propostes atractives i de qualitat.

1. **Objectius de la fira:**

* Oferir un espai de promoció i difusió per a entitats i empreses de Castellar del sector del lleure educatiu, sociocultural i esportiu.
* Facilitar a la ciutadania la recerca d’informació de les activitats extraescolars que es fan al municipi donant a conèixer una àmplia i variada oferta d’activitats existent que, dins els paràmetres establerts per la legalitat vigent i pel propi mercat regulador del sector del lleure i esportiu, reuneixin un conjunt de característiques d’organització, gestió, accessibilitat i continguts favorable als interessos dels infants, adolescents i famílies de Castellar.

1. **Participants a la fira:**

Les entitats o empreses legalment constituïdes de Castellar del Vallès o aquelles que, encara que no tinguin el seu domicili social al municipi, portin a terme el seu programa d’activitats al municipi de manera que la ciutadania de Castellar en sigui la beneficiària. La fira no preveu la participació de partits polítics i sindicats.

Les activitats han de caracteritzar-se per ser:

* D’educació en el lleure, que promocionin l’esport, l’activitat lúdica, sociocultural o artística
* Basades en valors socials, pluralisme i respecte per a qualsevol creença o orientació, el civisme, la solidaritat, el respecte i la protecció del medi ambient, la convivència, l’altruisme, les actituds i els hàbits saludables i el consum responsable
* Explicitades a través d’una programació planificada, organitzada, ben definida i segura i amb una dotació de recursos materials i infraestructurals adient i suficient per al desenvolupament dels seus continguts

1. **Data, ubicació i horaris:**

Diumenge 5 de maig a la Plaça del Mirador

* Horari general de la fira: de 10.30 a 14.00h
* Horari de muntatge de les carpes (préstec Diputació Barcelona): de 7.30 a 9.30
* Horari de muntatge de la parada: de 9.30 a 10.30h
* Horari del desmuntatge de la parada: de 14.00 a 15.00h
* Horari de desmuntatge de les carpes (préstec Diputació de Barcelona): de 14.30 a 16.30h

1. **Carpes i mobiliari facilitat per l’Ajuntament:**

* Carpa de 3 x 3 metres.
* 1 taula
* 3 cadires plegables
* 1 rètol amb el nom de l’entitat i el logo de la fira.
* Punt de llum (cal explicitar-ho a la instància).

1. **Compromisos de les entitats i empreses participants:**

* L’entitat assegurarà la presència de com a mínim una persona atenent presencialment al públic assistent durant els horaris de la fira. Això implicarà muntar i desmuntar la parada des d’on s’atendrà i es facilitarà documentació (tríptics, targetes...) al públic assistent a la fira i la possibilitat de realitzar activitats o tallers com a mostra de la tasca que es realitzaria a l’activitat extraescolar.
* Si es realitza alguna activitat dins de la carpa s’ha de fer el possible per no molestar a les altres entitats.
* Es garantirà la conservació de la carpa i dels materials cedits, notificant al personal tècnic responsable de la fira qualsevol deteriorament o incidència.
* L’entitat o empresa és coneixedora de la normativa legal que regula la realització de la fira i assumeix les responsabilitats que es puguin derivar per l’incompliment de la seva aplicació.
* No es poden vendre objectes ni menjar en els estands.
* La participació a la fira és gratuïta.

1. **Espais i activitats o tallers:**

* Les entitats poden fer una mostra de la seva tasca organitzant activitats o tallers pel públic assistent a la fira.
* Caldrà notificar quin tipus d’activitat es realitzarà i si cal algun espai o mobiliari extra per a la seva realització (escenari, més taules i cadires...)
* S’hauran de respectar els horaris i els espais designats per a la realització de les activitats per a que totes les entitats puguin participar còmodament.

1. **Forma i termini de presentació de les sol·licituds**

La instància de sol·licitud i la documentació adjunta s’haurà de presentar de forma electrònica al web municipal [www.castellarvalles.cat](http://www.castellarvalles.cat), entre el 25 de març i el 17 d’abril.

El llistat d’admesos es publicarà a la Seu electrònica de l’Ajuntament, dins de l’apartat del tràmit, abans del dia 25 d’abril de 2019 i no es realitzarà notificació individualitzada.

1. **Difusió i comunicació de la fira**

Per tal de facilitar a la ciutadania l’obtenció de la informació que li permeti conèixer la fira i la oferta de les activitats de lleure (extraescolars i d’estiu), l’Ajuntament portarà a terme les següents actuacions de comunicació:

* Difusió del cartell de la fira a l’Actual (12 i 26 d’abril i 3 de maig)
* Monogràfic especial d’activitats de lleure el 3 de maig. El monogràfic inclourà la informació de les activitats extraescolars que es realitzin al llarg del curs i les activitats d’estiu. L’entitat o empresa que hi vulgui aparèixer haurà d’omplir el formulari que trobarà a la web municipal amb la informació que es requereixi i, en el cas dels Casals d’Estiu, declarant responsablement que compleix la normativa reguladora vigent en l’àmbit de les activitats d’educació en el lleure en les quals hi participen menors de 18 anys (Decret 267/2016 de 5 de juliol) dins el termini comprès entre el 25 de març i el 17 d’abril de 2019.
* Difusió a través de la pàgina web de l’Ajuntament
* Informació al SAC (Servei d’Atenció Ciutadana)

*D’acord amb el que estableix la normativa de protecció de dades personals, l’informem que les seves dades seran incorporades a un tractament responsabilitat de l’Ajuntament de Castellar del Vallès per a la gestió del tràmit/servei que esteu realitzant, podeu ampliar aquesta informació consultant la nostra política de privacitat a al següent enllaç:* [*www.castellarvalles.cat/protecciodades*](http://www.castellarvalles.cat/protecciodades)*.*

*Així mateix s’informa de la possibilitat d’exercir els seus drets d’accés, rectificació, supressió i la resta dels seus drets mitjançant la remissió d’un escrit dirigit al Responsable del Tractament a la següent adreça: Ajuntament de Castellar del Vallès, Passeig Tolrà n. 1, 08211 Castellar del Vallès (Barcelona) o de forma electrònica a través de* [*www.castellarvalles.cat/dretsprotecciodades*](http://www.castellarvalles.cat/dretsprotecciodades)*.*